text: Kun få flygtninge får arbejde
  15 november 2015 kl. 14.42
  
  
  
  Ikke mange af de flygtninge, der kommer til Danmark, får et job. Det gælder dog ikke i Vejle.
  
  Her bliver halvdelen af de flygtninge, der kommer til Vejle kommune, selvforsørgende inden for et år.
  Hemmeligheden?
  - Vi arbejder med at få folk hurtigt ud i praktik og ud i virkeligheden. Vi har screenet markedet og kigget på, hvilke brancher man hurtigt kan komme i job i, hvis man kommer uden de helt store sproglige kompetencer, siger Christoffer Melson (V), der er formand for arbejdsmarkedsudvalget i Vejle, ifølge ritzau.
  Flygtningene får især arbejde indenfor rengøring, pleje og omsorg, fødevarer, køkken og service, butik og lager.
  På landsplan har kun syv pct. af de syrere, der kom i 2010 og 2011, fået et arbejde efter et år ifølge Dansk Arbejdsgiverforening.
  